
Környezeti biztonság: a klímaváltozást befolyásoló tényezők alakulása

Tudományos diákköri dolgozatomban az öt klasszikus biztonsági szektor közül a
környezeti biztonsági szektort vizsgálom, azon belül pedig dolgozaton fókuszába a
klímaváltozást és annak hatásait állítom.
Az éghajlatváltozás mind a tudományos diskurzus, mind a köznapi beszéd népszerű
tárgya, így a téma aktualitása vitán felül áll. Dolgozatom első részében áttekintem a
környezeti biztonság, és a klímaváltozás elméleti kereteit, részletesen kitérve a
klímaváltozást befolyásoló tényezőkre, azok előfordulási területeire és az általuk
kiváltott következményekre. Röviden áttekintek jelentős nemzetközi csúcstalálkozókat és
egyezményeket, melyekkel a nemzetközi közösség éghajlat védelme érdekében végzett
tevékenységét és törekvéseit mutatom be. Dolgozatom utolsó fejezetében egy afrikai
esettanulmányon keresztül mutatom be egy ismert és globálisan előforduló antropogén
hatás, a hulladéktermelés következményeit és annak összefüggései nem csupán a
környezeti szektoron, de egyéb biztonsági szektoron belül. Az esettanulmányban saját, a
Kongói Demokratikus Köztársaságban szerzett tapasztalataim, valamint tanulmányaim
során megszerzett ismereteim alapján jutok arra a következtetésre, hogy a környezeti
szektor összefüggésben áll valamennyi egyéb szektorral is, ennélfogva a kongói
problémákat – számos más afrikai országhoz hasonlatos mód – komplex szemlélettel
optimális vizsgálni. Egyes éghajlati és időjárási jelenségek nagyban befolyásolják a helyi
közösségek életét; nem modern társadalomként a természeti jelenségekkel,
katasztrófákkal szembeni ellenállóképesség alacsony. mindezen az éghajlatváltozás
súlyosbít, így kiemelten fontos lenne azon antropogén hatások csökkentése, melyek
hozzájárulnak a klímaváltozáshoz. Az általunk meglátogatott családok egyöntetűen úgy
nyilatkoztak, hogy nem tudnak hatékonyan védekezni az időjárás okozta károkkal
szemben, ezt támasztják alá megfigyeléseim is.
Habár a fejlődő országok társadalma nagyobb mértékben van kiszolgáltatva az
éghajlatváltozás okozta negatív következményeknek, globális probléma lévén a Föld
valamennyi közössége érintett, és érdekelt abban, hogy a lehető legnagyobb mértékben
kerüljük el a nem kívánt hatásokat. Ehhez nemzetközi összefogás szükséges.



